1Rumal-i, mok caka bij yoj, ¿Katzij nawi-ri, chi Dios xe ro'taj can i aj Israel winak, chi je u tinimit ire? N-xe ro'taj taj. Xak yin mísmo in aj Israel winak. Yin in u muk u xiquin can i mam Benjamin, chi u muk u xiquin can i mam Abraham. 2I Dios n-xe ro'taj ti u winak. O'onom li ujer, xu bij can chique i aj Israel winak chi ique je u tinimit ire, xak nu bim taj we que ro'taj na. ¿Xataba n-iweta'am ti yix wach i tz'ibtal can chupam u wuj i Dios chirij i nim laj ajbil u tzij i Dios, mam Elías? Ire, are xu tz'onoj che i Dios, xu coj qui mac i aj Israel chuwach i Dios. 3Xu bij che: "Kajwal, ique je qui camsam i ajbil a tzij yet, y xqui wulijsaj i tak awaltar pa quiqui poroj wi i qui sipon i winak chawe. Xui chic yin xin canajic, y xak cacaj quin qui camsaj." (Queje ile xu bij i mam Elías che i Dios.) 4Te'uri, xla' u wach che rumal i Dios. Xbix che: "Yin je wesam chic wukub mil, je we yin. Ique n-xqui coj tu 'ij i tiox Baal (chi qui tiox i cachi'il), xak n-xe xuqui ta chuwach." (Queje ile xu bij i Dios che i mam Elías ujer.) 5Xak queje i wo'or, man je 'o jujun aj Israel winak chi je re i Dios; ire, rumal i rutzil u c'ux, je u chom. 6Bay, we ile xa rumal i rutzil u c'ux i Dios, n-rumal ta 'uri i tak i 'utz quiqui 'an ique. We ta xqui ch'ac i utzil chomal re i Dios ru' tak i qui 'anom ique, n-are ti utzil chomal re i Dios 'uri chique. Xui-ri, n-queje ti ile; lic are u sipon i Dios chique. 7¿Wach 'ut? I aj Israel winak n-xqui rik taj wach i xqui tzucuj, xui-ri, je ni'pa ique chi je chatal rumal i Dios, ique xqui riko; i juban, xa 'ani buy chique. 8Xe'elok pacha cu bij chupam u wuj i Dios; queje iri cu bij: "I Dios xo'on chique pacha je memernak pa qui nojbal, pa qui c'ux. Xo'on che i qui ba'wach pacha n-ca tzun taj; xak i qui xiquin, xo'on pacha tac chique. Queje ile c'a are 'o wi wo'or." (Queje ile tz'ibtalic.) 9Xak i mam David xu bij ujer: I qui nimak tak wa'im quiqui 'ano, chu rika u chac chique chapbal que, chu rika u chac chique tzaksabal que, xak petsabal re i c'ax piquiwi. 10I qui ba'wach, chu 'ana 'ekum pacha je mawach, chi n-que tzun taj. Chu 'ana na luclic quij chuxe' i cuc'an, queje wi ile que'e 'ij sak chiquij. (Queje ile xu bij i mam David che i Dios.) 11Quin tz'onoj 'ut: I aj Israel winak, are xqui xutuj i Jesucrísto, ¿xataba xe sachic que'e 'ij sak chiquij? N-queje ti ile. Xui-ri, are xqui xutuj i Tolque-le, xpe 'uri i tobal que i ne te aj Israel. I Dios queje ile xu 'ano, ti'an-bal chique i aj Israel, cu 'anbej chique chi xak ique cacaj quiqui jach na quib pu'ab i Jesucrísto. 12I aj Israel winak, 'o qui mac, man n-xqui cuba ti qui c'ux che i Crísto; xui-ri, i qui mac-le, xu 'anbej 'utz chique conojel i winak chuwach i jyub ta'aj. Are xqui xutuj wach u sujum i Dios chique, 'utz xe'el chique i ne te aj Israel winak. We 'utz xelic are xqui 'an i qui mac i aj Israel, mas 'utz 'uri que'elok co'on panok are que tzalij chal ru' i Dios. 13Wo'or xak 'o jun tzij cwaj quin bij chiwe yix chi n-ix ta aj Israel winak. Are i Dios chi in takawnak li chique i ne te aj Israel, rumal 'uri, cwaj yin lic 'utz que'el in chac. 14We 'utz que'el in chac iwu' yix, mok quiqui ch'ob u 'onquil i wach aj Israel winak pacha i 'anom yix, y que 'el ni ique chi sak rumal. 15Are xe o'tax i aj Israel rumal i Dios, are 'uri i ne te aj Israel xqui rik u chomarsaxic quib ru' i Dios. Lic 'utz xe'el ile, péro mas 'utz que'el na are que c'ulax tan chic i aj Israel rumal i Dios; ique chi je camnak que c'asi na. 16I nabe wa 'antal che i 'or ca sujux chuwach i Dios, 'anbal che i 'or ronojel chi 'o u 'ij chuwach i Dios. Xak queje ca 'an che jun che' are ca tiquic. Bay, we 'o u 'ij i ra' chi ca tiquic, xak 'o 'uri u 'ij u 'ab i che'. 17Yix iweta'am wach u módo i che' olívo, chi qui tic yix; quin junamsaj cu' i aj Israel winak. 'Olic quelsax u 'ab i che'-le, man n-ca wachin taj; te'uri cocsax u q'uexel che, chi re jun u che'lal olívo, to' aj pa tak 'es. Queje xo'on i Dios ile chique i aj Israel winak; 'o jujun chique xe resaj, yabal-re i c'olbal yix chi n-ix ta aj Israel. Yix ix pacha u 'ab che' chi to' aj pa tak 'es; i Dios ix u nac'om chic che u nimal i sakil che' olívo. Yix, wo'or xak jun i cho'ab, xak jun i chomal ru' i juban u 'ab che', chi 'ax 'o wi che u nimal, pa xix nac' wi yix. 18Xui-ri, mi ch'ob yix chi mas nim i 'ij chuwach i sakil laj u 'ab che'-le. We qui bij yix chi mas nim i 'ij chuwach, cha c'un chi c'ux chi are i ra' i che' are i ca uc'aw i c'aslemal; n-are ti yix quix yaw u c'aslemal i ra' i che', man xa ix nac'tal che. 19Mi bij yix: "Yoj lic oj 'utz, man i juban xe 'elsaxic, yabal-re pa coj q'uiji wi yoj," quix cha. N-'us taj qui bij yix ile. 20Katzij, xe 'elsaxic, xui-ri, xa rumal n-tu cubibal qui c'ux che i Kajwal. Y yix, 'o i q'uijibal péro xa rumal u cubibal i c'ux che i Kajwal. Rumal-i, mi 'an to' nim che iwib, xui-ri, chi na iwib. 21Man iweta'am chi Dios n-xe u cuy ti aj Israel winak, chi je sakil laj u 'ab che', peor yix, n-quix u cuy taj we quiwo'taj can u cubibal i c'ux che i Jesucrísto. 22Chiwilape', i Dios lic 'o u c'axnabal u c'ux, xui-ri, lic suc'ul i cu 'ano. Ire lic c'an chique i n-xe cojon ta che. Katzij, c'ax quix u na yix, xui-ri, we n-quiwo'taj tu cubibal i c'ux che. We quiwo'taj canok, xak yix quix resaj. 23Xak queje i aj Israel winak, we quiqui jalwachij qui nojbal, we quiqui cuba qui c'ux che i Jesucrísto, xak ique que nac'bax tan chic che i che'. Man i Dios 'o pu'ab wach qui naq'uic tan chic cu 'ano. 24Lic ca tiqui che. Cha c'un chi c'ux, yix ix u nac'bam che i che' tupu junwi chi che' ix petnak wi. ¿Xataba c'ax u nac'baxic jun u 'ab che' che i mísmo u nimal? N-c'ax taj. Bay, i Dios, ¿xataba c'ax qui c'ulaxic tan chic i aj Israel winak cu 'ano? N-c'ax taj. 25Ix wachalal, 'o jun tzij chi c'a te wo'or cu 'alijinsaj i Dios chake, chi cwaj quiwetamaj man 'utz n-qui 'an ta nim che iwib. Are iri: i qui buyal i aj Israel winak ca q'uis na. Ique wo'or, pacha memernak i qui no'oj; queje ile que canajic c'a ca tz'akat ni qui q'uial i ne te aj Israel, chi quiqui jach ni qui c'ux che i Jesucrísto. Te'uri xak queje quiqui 'an i aj Israel winak. 26Are quiqui 'an ile, conojel i aj Israel quiqui rik ni quelbal chi sak. Queje ile que'elok man queje ile cu bij i tzij chupam u wuj i Dios. Cu bij: I nim laj Tolque ca pe na pa Sion; cresaj ni mac atzalal chiquij i u muk u xiquin i mam Israel. 27Are ile in trat quin 'an na cu', are cu rik ni 'ij chi quin sach i qui mac. (Queje ile cu bij i Dios.) 28I aj Israel winak tzel quiqui ta i 'utz laj tzij re i Jesucrísto; je aj ch'o'oj ru' i Dios rumal. Péro yix, chi n-ix ta aj Israel winak, mas 'utz xix el rumal, man xa rumal ile, i rikom iwelbal yix chi sak. Xui-ri, i Dios lic nu mayim ti c'axnabal que i aj Israel winak, man je qui muk qui xiquin can i lo'laj catit qui mam chi xe u cha ujer. 29Man i Dios, pacha u sujum canok, lic cu ya na. I sic'bal-que chi xu 'ano, i Dios n-cu maj ta chic chique. 30Yix, o'onom lok, lic ix kelkel che i Dios. Xui-ri, wo'or i aj Israel winak xak qui 'anom kelkel che quib; tz'akat je queje ile, i Dios xril to'bal i wach yix, y xix totaj rumal. 31Wo'or are i aj Israel winak chi to' je kelkel; queje ile xu 'an i Dios man co'on panok, cril tan chic to'bal qui wach ique, y que totaj na pacha o'onom chiwe yix. 32I Dios xu 'an chake chi konojel oj kelkel laj tak winak, man queje ile xak jun ka totajic co'on chake konojel. 33¡Lic nim i utzil chomal re i Dios chake! Lic 'o u no'oj ire; ronojel 'is reta'am. Yoj n-coj tiqui ta chu majic usuc' wach cu ch'ob ire; n-caka ta tu be wach i cu 'ano. 34Chupam u wuj i Dios, queje iri tz'ibtalic: "¿Pachin cu ta u be wach cu ch'ob i Kajwal? Mi jun. ¿Xataba 'o jun ca yaw u nojbal? mi jun. 35¿Xataba 'o jun cu ya jun sipon che i Dios y croy'ej tan chic u q'uexel ca ya' che? Mi jun." (Queje ile tz'ibtal canok.) 36Xui-ri, ni'pa i 'olic 'is ru' i Dios petnak wi. Are ire 'anawnak ronojel ni'pa i 'olic; y xu 'ano man cu rik u chac che ire. Chocsax u 'ij que'e 'ij sak chirij. Amen (queje ile cakaj).
ROMANOS 11